พณ.บีบสินค้าบางรายการลดราคารับบาทแข็ง
พาณิชย์ใช้ช่องทางบาทแข็ง จ่อบีบเหล็ก-ปุ๋ย-แบตเตอรี่ลดราคาเหตุต้นทุนนำเข้าลดลง
6 ก.ย. 2553

พาณิชย์ใช้ช่องทางบาทแข็ง จ่อบีบเหล็ก-ปุ๋ย-แบตเตอรี่ลดราคาเหตุต้นทุนนำเข้าลดลง
นางวัชรี วิมุกตายน อธิบดีกรมการค้าภายใน เปิดเผยว่า ได้สั่งการให้เจ้าหน้าที่กรมการค้าภายในศึกษาว่าหลังจากที่ค่าเงินบาทแข็งค่ามาอยู่ที่กว่า 31 บาท/ดอลลาร์ จากก่อนหน้านี้ที่อยู่ที่ระดับ 33 บาท/ดอลลาร์นั้น มีสินค้ากลุ่มใดบ้างที่ได้รับผลดี โดยมีต้นทุนในการนำเข้าและการผลิตลดลง           ทั้งนี้ หากพบว่าสินค้าประเภทใดมีต้นทุนที่ลดลงจริง ก็อาจขอความร่วมมือให้ผู้ประกอบการปรับราคาขายสินค้าลง เบื้องต้นคาดว่าจะเป็นกลุ่มที่มีการนำเข้าวัตถุดิบจากต่างประเทศมาผลิตเกือบทั้งหมด เช่น เหล็ก, ทองแดง, ตะกั่ว, ปุ๋ยเคมี เป็นต้น          ส่วนสินค้าที่ได้รับผลกระทบจากค่าเงินบาทที่ส่วนใหญ่เป็นสินค้าเกษตรและอาหาร เพราะใช้วัตถุดิบภายในประเทศนั้น กรมฯ จะดูแลไม่ให้มีการกดราคารับซื้อสินค้าเกษตร เพราะเกี่ยวข้องกับเกษตรกรส่วนใหญ่ของประเทศ แม้จะมีผลกระทบกับสินค้าปลายทาง เช่น อาหารปรุงสำเร็จสูงขึ้น แต่ก็ต้องปล่อยให้เป็นไปตามกลไกตลาด โดยกรมฯจะเข้าไปช่วยเหลือด้วยการเพิ่มทางเลือก เช่น ขอความร่วมมือให้จัดบริการน้ำดื่มฟรีให้กับประชาชน เป็นต้น